OpenLLM-France/wikimedia huggingface dataset:
# Craig Patterson

Craig Patterson (Gloucester, 7 de setembre de 1973) és un traductor, professor i investigador anglès i irlandès especialitzat en la cultura gallega.

## Formació

Es va llicenciar en Estudis Hispànics per la Universitat de Birmingham el 1996 i més tard, el 2002, es va doctorar per la Universitat d'Oxford amb la tesi Galician Cultural Identity in the Works of Ramón Otero Pedrayo, en què fonamentalment biografia Ramón Otero Pedrayo.

## Carrera

Va ser professor a les universitats britàniques d'Oxford, Birmingham, Stirling i Cardiff, i va presidir l'Associació Internacional d'Estudis Gallecs entre el 2009 i el 2012. És membre corresponent de la Real Academia Galega.
Ha col·laborat en nombrosos mitjans, com ara Praza Pública, Luzes i Grial, i resideix a La Corunya. Va centrar la seva recerca en estudis gallecs i va parar especial atenció a l'època del Grup Nós i a les figures de l'abans esmentat Ramón Otero Pedrayo i de l'escriptor gallec per excel·lència Castelao.

## Obra
### Assaig

* Patterson, Craig. Galician Cultural Identity in the Works of Ramón Otero Pedrayo (en anglès). Edwin Mellen Press, 2006. ISBN 978-0779910588.

### Traduccions

* On a Bender (A esmorga), d'Eduardo Blanco Amor, 2012, Planet.
* New York: Sky and Apple, de Francisco Xosé Fernández Naval, 2017.
* Forever in Galicia (Sempre en Galiza), de Castelao, 2018, Francis Boutle Publishers.
* Home is Like a Different Time (A Veiga é como un tempo distinto), d'Eva Moreda, 2019, Francis Boutle Publishers.

### Traduccions col·lectives

* Things (Cousas), de Castelao, 2001, Planet.

## Premis

* Premi English PEN Translates Award per Home is Like a Different Time el 2019.
* Premi Ostana (Scritture in lingua madre) pel seu treball de traducción de la literatura gallega a l'anglès el 2019.

## Referències

* ↑ «Craig Patterson: Me costó sangre, sudor y lágrimas traducir 'A esmorga» (en gallec). El Progreso, 20-04-2012. [Consulta: 26 juliol 2022].
* 1 2 «Craig Patterson» (en gallec). vieiros.com. [Consulta: 26 juliol 2022].
* ↑ «A Asociación de Estudos Galegos critica a política lingüística da Xunta» (en gallec). La Opinión de A Coruña, 13-01-2010. [Consulta: 26 juliol 2022].
* 1 2 «Craig Patterson» (en gallec). Praza.gal, 09-12-2014. Arxivat de l'original el 13 octubre 2018. [Consulta: 26 juliol 2022].
* ↑ Varela, Lourdes. «Craig Patterson: "A meirande parte do discurso de Castelao aínda está vixente"» (en gallec). Faro de Vigo, 25-10-2018. [Consulta: 26 juliol 2022].
* ↑ «Galician cultural identity in the works of Ramón Otero Pedrayo» (en anglès). Work With Data. [Consulta: 26 juliol 2022].
# Desmostílids

Els desmostílids (Desmostylidae) són una família extinta de mamífers desmostils que visqueren a les costes de l'oceà Pacífic des de l'Oligocè superior fins al Miocè superior, fa entre 7,2 i 28,4 milions d'anys. Se n'han trobat restes fòssils als Estats Units, el Japó, Mèxic i Rússia. A més a més del litoral, sembla que passaven bona part del temps en estuaris i ecosistemes d'aigua dolça. Eren animals herbívors que es nodrien de plantes aquàtiques. Feien uns 180 cm de llargada i pesaven aproximadament 200 kg.

## Referències

* 1 2 Entrada «Desmostylidae» de la Paleobiology Database (en anglès). [Consulta: 20 desembre 2023].
* ↑ Hood, 2020, «Extinct Mammalian Orders».

## Bibliografia

* Hood, G. A. Semi-aquatic Mammals: Ecology and Biology (en anglès). Johns Hopkins University Press, 2020. ISBN 9781421438818.
# Lacrosse als Jocs Olímpics

El lacrosse és un esport que ha format part dues vegades del programa oficial olímpic, en les edicions de 1904 i 1908. En les dues ocasions la competició fou oberta únicament a la categoria masculina i en fou vencedor el combinat canadenc.
Posteriorment fou esport de demostració en les edicions de 1928, 1932 i 1948.

## Programa

* = programa oficial, (d) = esport de demostració
| Esport | 04 | 08 | 12 | 20 | 24 | 28 | 32 | 36 | 48 |
| Lacrosse | • | • | | | | (d) | (d) | | (d) |

### Participants
#### 1904

* Canadà (dos equips)
* Estats Units

#### 1908

* Canadà
* Regne Unit

#### 1928 (demostració)

* Canadà
* Regne Unit
* Estats Units

#### 1932 (demostració)

* Canadà
* Estats Units

#### 1948 (demostració)

* Regne Unit
* Estats Units

## Medaller

| Posició | País | | | | Total |
| 1 | Canadà | 2 | 0 | 1 | 3 |
| 2 | Estats Units | 0 | 1 | 0 | 1 |
| 2 | Regne Unit | 0 | 1 | 0 | 1 |
    en les dues edicions disputades oficialment no hi ha cap jugador que repetí medalla.
# Pierre Versteegh

Pierre Versteegh (neerlandès: Pierre Marie Robert Versteegh) (Java, 6 de juny de 1888 - Camp de concentració de Sachsenhausen, 3 de maig de 1942) va ser un militar i genet neerlandès que va prendre part en els Jocs Olímpics de 1928 i 1936.
Als Jocs d'Amsterdam de 1928 va guanyar la medalla de bronze en la prova de doma per equips, amb el cavall His Excellence II, mentre en la prova de doma individual fou novè. Als Jocs de Berlín de 1936 tornà a disputar dues proves del programa d'hípica. Fou cinquè en la doma per equips i vuitè en la doma individual, en ambdues proves amb el cavall Ad Astra.
Com a militar el 1906 entrà a la Reial Acadèmia Militar de Breda. El 1909 fou nomenat sotstinent, el 1925 capità i el 1936 major. Amb l'ocupació alemanya dels Països Baixos, el 1940, fou ascendit a tinent coronel i amb la rendició neerlandesa entrà a formar part de la resistència. El 2 de maig de 1941 fou arrestat i poc després condemnat a mort. Fou executat, juntament amb d'altres membres de la resistència el 3 de maig de 1942 al camp de concentració de Sachsenhausen.

## Referències

* 1 2 3 «Pierre Versteegh Olympic Results». sports-reference.com. Arxivat de l'original el 19 de gener 2011. [Consulta: 19 juliol 2018].
# President de Portugal

El President de Portugal o President de la República Portuguesa (portuguès: Presidente da República Portuguesa) és el cap d'estat de Portugal.

## Presidents de la Primera República (1910-1926)

| No. | Nom | Inici | Fi | Partit |
| — | Joaquim Teófilo Fernandes Braga (President del Govern Provisional) | 5 d'octubre de 1910 | 24 d'agost de 1911 | PRP |
| 1. | Manuel José de Arriaga Brum da Silveira e Peyrelongue | 24 d'agost de 1911 | 25 de maig de 1915 | PDP |
| 2. | Joaquim Teófilo Fernandes Braga | 25 de maig de 1915 | 5 d'agost de 1915 | PDP |
| 3. | Bernadino Luís Machado Guimarães (Primer mandat) | 5 d'agost de 1915 | 5 de desembre de 1918 | PDP |
| 4. | Sidónio Bernadino Cardoso da Silva Pais | 5 de desembre de 1918 | 14 de desembre de 1918 | PNRP |
| 5. | João do Canto e Castro Silva Antunes Júnior | 14 de desembre de 1918 | 5 d'octubre de 1919 | PNRP |
| 6. | Antonio José de Almeida | 5 d'octubre de 1919 | 5 d'octubre de 1923 | PLRP |
| 7. | Manuel Teixeira Gomes | 5 d'octubre de 1923 | 11 de desembre de 1925 | PDP |
| 8. | Bernadino Luís Machado Guimarães (Segon mandat) | 11 de desembre de 1925 | 31 de maig de 1926 | PDP |

## Presidents de la Ditadura Nacional (Dictadura Nacional) (1926-1932)

| No. | Nom | Inici | Fi | Partit |
| 9. (1.) | José Mendes Cabeçadas Júnior | 31 de maig de 1926 | 17 de juny de 1926 | Cap |
| 10. (2.) | Manuel de Oliveira Gomes da Costa | 17 de juny de 1926 | 9 de juliol de 1926 | Cap |
| 11. (3.) | António Óscar de Fragoso Carmona | 9 de juliol de 1926 | 5 de juliol de 1932 | UNP |

## Presidents de la Segona República o "Estado Novo" ("Nou Estat", 1932-1974)

| No. | Nom | Inici | Fi | Partit |
| 11. (1.) | António Óscar de Fragoso Carmona | 5 de juliol de 1932 | 18 d'abril de 1951 | UNP |
| — | António de Oliveira Salazar (Interí) | 18 d'abril de 1951 | 21 de juliol de 1951 | UNP |
| 12. (2.) | Francisco Higinio Craveiro Lopes | 21 de juliol de 1951 | 9 d'agost de 1958 | UNP |
| 13. (3.) | Américo de Deus Rodrigues Tomás | 9 d'agost de 1958 | 25 d'abril de 1974 | UNP |

## Presidents de la Tercera República (1974-actualitat)

| # | Nom | Inici | Fi | Partit |
| 14. (1.) | António Sebastião Ribeiro de Spínola | 25 d'abril de 1974 | 30 de setembre de 1974 | cap |
| 15. (2.) | Francisco da Costa Gomes | 30 de setembre de 1974 | 13 de juliol de 1976 | cap |
| 16. (3.) | António dos Santos Ramalho Eanes | 13 de juliol de 1976 | 9 de març de 1986 | PRDP |
| 17. (4.) | Mário Alberto Nobre Lopes Soares | 9 de març de 1986 | 9 de març de 1996 | PS |
| 18. (5.) | Jorge Fernando Branco de Sampaio | 9 de març de 1996 | 9 de març de 2006 | PS |
| 19. (6.) | Aníbal Antonio Cavaco Silva | 9 de març de 2006 | 9 de març de 2016 | PSD |
| 20. (7.) | Marcelo Nuno Duarte Rebelo de Sousa | 9 de març de 2016 | actualitat | PSD |

## Vegeu també

* Primer Ministre de Portugal
# Butilbromur d'hioscina

El butilbromur d'hioscina o butilbromur d'escopolamina és un fàrmac usat per tractar el dolor abdominal, espasmes esofàgics, còlic renal, i espasmes de la bufeta. També es fa servir per tractar les secrecions respiratòries i les atencions al final de la vida. El butilbromur d'hioscina pot ser presa via oral per injecció intramuscular i per via intravenosa.

## Referències

* ↑ Juo, Pei-Show [2015-12-08]. Concise Dictionary of Biomedicine and Molecular Biology.. 2a edició. Hoboken: CRC Press, 2001, p. 570. ISBN 9781420041309.
* 1 2 3 «Buscopan Tablets and Ampoules», 08-11-2010. [Consulta: 22 octubre 2013].
* ↑ Hamilton, Richart. Tarascon Pocket Pharmacopoeia 2015 Deluxe Lab-Coat Edition. Jones & Bartlett Learning, 2015, p. 270. ISBN 9781284057560.
* ↑ Paice, Judith [2015-12-08]. Care of the Imminently Dying. Oxford University Press, 2015, p. 43. ISBN 9780190244309.
# Caixa de fusió intersomàtica

Una caixa de fusió intersomàtica (o, senzillament, caixa intersomàtica) és un implant que s'utilitza en procediments de fusió vertebral per mantenir l'alçada foraminal i la descompressió. Són aparells de forma cilíndrica o quadrada, i normalment roscats. Hi ha diverses varietats: moltes fetes de titani i, alguna altra, de fibra de carboni; i una amb un tac d'os cortical que es talla d'un fèmur (un al·loempelt). Les caixes es poden empaquetar amb material ossi autòleg (autoempelt) per tal de promoure l'artròdesi.
Aquests implants s'insereixen quan s'obre l'espai entre els discos espinals durant la intervenció, de manera que l'implant, es pot fixar amb un caragol. Els implants sense rosca tenen dents al llarg de les dues superfícies que s'aferren als cossos vertebrals.
Un cop col·locades, les caixes resisteixen la flexió i l'extensió de la columna vertebral, i les forces axials (de dalt a baix).

## Referències

* ↑ Consulta feta a Termcat
* 1 2 3 Gerald E. Rodts Jr; Praveen V. Mummaneni; Regis W. Haid Jr; Kevin T. Foley «Ventral and Lateral Thoracis and Lumbar Fixation Techniques». A: Edward C. Benzel. Spine surgery: techniques, complication, avoidance, and management. 2. 2a edició. Gulf Professional Publishing, 2005. ISBN 978-9997639431.
# Challenge Classics

Challenge Classics és un segell de la firma holandesa Challenge Records fundada l'any 1994 per Hein van de Geyn, Anne de Jong, i Joost Leijen. El seu catàleg inclou música de Nat Adderley, Paul Bollenback, Bob Brookmeyer, Keith Ingham, Rick Margitza, Enrico Pieranunzi, Yitzhak Yedid, Clark Terry, Jasper van 't Hof, Eric Ineke i Eric Vloeimans.

## Referències

* ↑ Kennedy, Gary. Barry Kernfeld. The New Grove Dictionary of Jazz, vol. 1. 2a edició. Nova York: Grove's Dictionaries Inc., 2002, p. 415. ISBN 1561592846.

## Enllaços externs

* Web oficial
# Col·lector obert

Un col·lector obert és un tipus de sortida comú que es troba a molts circuits integrats (IC), que es comporta com un interruptor que està connectat a terra o desconnectat. En lloc d'emetre un senyal d'una tensió o corrent específics, el senyal de sortida s'aplica a la base d'un transistor NPN intern el col·lector del qual està exterioritzat (obert) en un pin de l'IC. L'emissor del transistor NPN està connectat internament al pin de terra. Si el dispositiu de sortida és un MOSFET, la sortida s'anomena drenatge obert i funciona de manera similar. $^{:488ff}$ Per exemple, el bus I²C i el bus 1-Wire es basen en aquest concepte.
A la imatge, la base del transistor està etiquetada com a "sortida IC". Aquest és un senyal de la lògica interna de l'IC al transistor. Aquest senyal controla la commutació del transistor. La sortida externa és el col·lector de transistors; el transistor forma una interfície entre la lògica interna del CI i les parts externes al CI.
La sortida forma un circuit obert (també escrit "hi-Z" per a alta impedància) o una connexió a terra. La sortida sol constar d'una resistència de pull-up externa, que augmenta la tensió de sortida quan el transistor està apagat. Quan el transistor connectat a aquesta resistència està encès, la sortida es força a gairebé 0 volts. Les sortides de col·lector obert poden ser útils per a la ponderació analògica, la suma, la limitació, etc., però aquestes aplicacions no es discuteixen aquí.
Un dispositiu lògic de tres estats és a diferència d'un dispositiu de col·lector obert, perquè consta de transistors per generar i enfonsar el corrent en ambdós estats lògics, així com un control per apagar els dos transistors i aïllar la sortida.
En lligar la sortida de diversos col·lectors oberts, la línia comuna es converteix en una porta "i cablejat" (lògica positiva-vertadera) o "o cablejat" (lògica negativa-vertadera). Un "AND cablejat" es comporta com l'AND booleà de les dues (o més) portes, ja que serà 1 lògic sempre que (totes) estiguin en l'estat d'alta impedància, i 0 en cas contrari. Un "OR cablejat" es comporta com el OR booleà per a la lògica veritable negativa, on la sortida és BAIXA si alguna de les seves entrades és baixa. Aquesta característica es pot utilitzar per construir DAC.

## Referències

* 1 2 Paul Horowitz. The Art of Electronics (en anglès). 2a edició. Cambridge University Press, 1989.
* ↑ «What is Open Collector Output?» (en anglès). http://www.learningaboutelectronics.com.+[Consulta: 14 novembre 2022].
* ↑ WatElectronics. «Open Collector : Configuration, Working, Advantages & Drawbacks» (en anglès). www.watelectronics.com, 02-04-2022. [Consulta: 14 novembre 2022].
* ↑ «Open-Collector Logic» (en anglès). https://www.geeksforgeeks.org,+07-11-2022.+[Consulta: 14 novembre 2022].
# San Benedetto (Catània)

San Benedetto és una església a Catània, Sicília, al sud d'Itàlia. Dedicada a Sant Benet de Núrsia, va ser construïda entre 1704 i 1713. L'església és part d'un complex que inclou també la Badia Maggiore i la Badia Minore, connectades per un pont cobert sobre el carrer.
La seva característica més famosa és l'escala de l'Àngel (en italià: Scalinata dell'Angelo), una escala d'entrada de marbre decorat amb estàtues d'àngels i envoltada de reixes de ferro forjat. La porta d'entrada, en fusta, disposa de panells amb històries sobre Sant Benet.
L'interior, d'una sola nau, alberga frescos de Sebastiano Lo Monaco, Giovanni Tuccari i Matteo Desiderato. La volta té frescos amb escenes de la vida de Sant Benet. L'altar major és de marbre policrom amb intarsia tallada en pedra i panells de bronze.

## Bibliografia

* Rasà Napoli, Giuseppe. Guida alle Chiese di Catania. Catania: Tringale Editore, 1984.
# Hot toddy

Un hot toddy, també conegut com a whisky calent a Irlanda, és típicament una beguda barrejada de licor i aigua amb mel, (o en algunes receptes, sucre), llimona, herbes (com el te) i espècies., i es serveix calent. Les receptes de toddy calents varien i es beuen tradicionalment abans de retirar-se per la nit, en temps humit o fred o per alleujar els símptomes del refredat i la grip. A How to Drink, Victoria Moore descriu la beguda com "la vitamina C per a la salut, la mel per calmar, l'alcohol per adormir".

## Preparació

Un toddy calent és una barreja d'alcohol (generalment whisky), aigua calenta i mel (o, en algunes receptes, sucre). Al Canadà, es pot utilitzar xarop d'auró. Sovint també s'hi afegeixen ingredients addicionals com els claus d'olor, una rodanxa de llimona o canyella (en pal o mòlt).

## Etimologia

La paraula toddy prové de la beguda toddy a l'Índia, produïda mitjançant la fermentació de la saba de les palmeres. El seu primer ús conegut per significar "una beguda feta de licor alcohòlic amb aigua calenta, sucre i espècies" és de 1786. Sovint s'anomena "Hot Toady" No obstant això, algunes altres fonts atribueixen a Robert Bentley Todd la seva recepta d'una beguda calenta de brandi, canyella (canyella blanca), xarop de sucre i aigua.

## Variacions

Un toddy fred s'elabora amb whisky de sègol, taronges, llimones, branques de canyella, gingebre, te Earl Grey, clau, mel i taronja o bitters regulars. Es serveix amb gel i es remena fins que estigui ben fred.

## Referències

* ↑ Muirithe, Diarmaid Ó. Words We Use: The Meaning of Words And Where They Come From. Gill & Macmillan Ltd, 31 octubre 2006. ISBN 9780717151844.
* ↑ Wondrich, David. «Wondrich: The Essential Winter Cocktail». Esquire, 17-12-2010. [Consulta: 16 febrer 2019].
* ↑ «Definition of Hot Toddy». Princeton WordNet. [Consulta: 12 febrer 2012].
* ↑ Moore, Victoria. How to Drink. Kansas City: Andrews McMeel Publishing LLC, 18 novembre 2009, p. 236. ISBN 978-0740785740.
* ↑ Error: hi ha arxiuurl o arxiudata, però calen tots dos paràmetres.Slater, Nigel. «[Nigel Slater Nigel Slater's classic hot toddy recipe]». The Guardian, 12-03-2011. [Consulta: 16 desembre 2012].
* ↑ Poister, John H. The New American Bartenders Guide. 2a edició. Signet Reference, 1999, p. 612. ISBN 0-451-19782-8.
* ↑ «Wisconsin Winter Toddy». Princeton WordNet. Arxivat de l'original el 23 novembre 2013. [Consulta: 12 febrer 2012].
* ↑ «toddy». Online Etymology Dictionary, © 2010 Douglas Harper. [Consulta: 21 setembre 2016].
* ↑ Lyons, Paddy. Romantic Ireland: From Tone to Gonne. Cambridge: Cambridge Scholars Publishing, 2013, p. 150. ISBN 9781443853583.
* ↑ Error: hi ha arxiuurl o arxiudata, però calen tots dos paràmetres.Baraghani, Andy. «[Andy Baraghani Cold Toddy]». Bon Appétit, 20-11-2018.
# Moment angular total

En mecànica quàntica, el nombre quàntic del moment angular total parametritza el moment angular total d'una partícula donada, ja que combina el seu moment angular orbital i el moment angular intrínsec, és a dir el seu espín.
El moment angular total correspon a l'invariant Casimir de l'àlgebra de Lie SO(3) del grup de rotació tridimensional.
Prenent s com el vector moment angular d'espín d'una partícula, i ℓ el seu vector moment angular orbital, es defineix el vector moment angular total j com:
    $\mathbf {j} =\mathbf {s} +{\boldsymbol {\ell }}~.$
El nombre quàntic associat és el nombre quàntic principal del moment angular total j. Aquest nombre pot prendre valors enters en el següent rang:
    $|\ell -s|\leq j\leq \ell +s$
on ℓ és el nombre quàntic azimutal i s és el nombre quàntic d'espín, que parametritzen el moment angular orbital i d'espín.
La relació entre el vector moment angular total j i el nombre quàntic del moment angular total j ve donat per la relació (vegeu nombre quàntic del moment angular)
    $\Vert \mathbf {j} \Vert ={\sqrt {j\,(j+1)}}\,\hbar$
La component z del vector ve donat per
    $j_{z}=m_{j}\,\hbar$
on m$_j$ és el nombre quàntic secondari del moment angular total, i $\hbar$ és la constant de Planck reduïda. Aquesta pren valors enters des de −j fins a +j. Això són 2j + 1 valors totals diferents de m$_j$.

## Referències

* ↑ Hollas, J. Michael. Modern Spectroscopy. 3rd. John Wiley & Sons, 1996, p. 180. ISBN 0 471 96522 7.

## Bibliografia

* Eisberg, Robert; Resnick, Robert. Quantum Physics of Atoms, Molecules, Solids, Nuclei, and Particles. 2nd. Wiley, 1985. ISBN 978-0-471-87373-0.
* Sakurai, J. J.; Napolitano, Jim. Modern Quantum Mechanics. 2a edició. Cambridge University Press, 2017. ISBN 978-1-108-42241-3.
# Mosca d'ase

La mosca d'ase, mosca de ruc, mosca de mula o mosca de cavall (Hippobosca equina) és una espècie d'insecte dípter de la família Hippoboscidae. Són ectoparàsits principalment de cavalls i altres mamífers grans, incloent-hi el bestiar boví. S'alimenten de sang. Tenen ales permanents, a diferència d'altres mosques de la seva família, conserven les ales quan troben un hoste. Així poden deixar l'hoste i volar per a dipositar les larves. A més té un exoesquelet fort que impedeix que siguin aixafades pels seus hostes.

## Descripció

Llargada d'ala de 6 a 8 mil·límetres. En general són de color brunenca vermellós pàl·lid amb taques groguenques en l'abdomen.

## Distribució

La distribució primària és a Europa i parts d'Àsia i Àfrica. Ha estat introduïda a altres regions, així i tot, en alguns casos han estat erradicades. Al Regne Unit se sap de la seva presència en Devon. En la península ibèrica és coneguda en els boscos de l'interior. L'adult tan sols viu en els mesos d'estiu (de juny a setembre).
Actualment s'han vist exemplars a l'abril.

## Hostes

La seva principal víctima són els equins, d'aquí el seu nom de "mosca del cavall". Sovint viuen en el bestiar boví així com en altres mamífers, incloent-hi ovelles, cabres, cérvols o camells. Encara que és activament atreta cap als humans i sol aterrar-hi sobre, és poc habitual que els mossegui.

## Referències

* ↑ J. Beguaert (1930).
* ↑ Colyer, C. N. & Hamond, C. O.. Flies of the British Isles. 2a edició. Londres: Frederick Warne & Co. Ltd, 1951, p. 384 (The Wayside and Woodland Series).
# Paràmetre d'ubicació

A les estadístiques, un paràmetre d'ubicació d'una distribució de probabilitat és un paràmetre de valor escalar o vectorial $x_{0}$, que determina la "ubicació" o el desplaçament de la distribució. A la literatura d'estimació de paràmetres d'ubicació, es troba que les distribucions de probabilitat amb aquest paràmetre es defineixen formalment d'una de les maneres equivalents següents:
* ja sigui com a funció de densitat de probabilitat o funció de massa de probabilitat $f(x-x_{0})$; o
* amb una funció de distribució acumulada $F(x-x_{0})$; o
* es defineix com a resultat de la transformació de variables aleatòries $x_{0}+X$, on $X$ és una variable aleatòria amb una distribució determinada, possiblement desconeguda.
Un exemple directe d'un paràmetre d'ubicació és el paràmetre $\mu$ de la distribució normal. Per veure això, tingueu en compte que la funció de densitat de probabilitat $f(x|\mu ,\sigma )$ d'una distribució normal ${\mathcal {N}}(\mu ,\sigma ^{2})$ pot tenir el paràmetre $\mu$ descomptat i s'escriu com:
$g(y-\mu |\sigma )={\frac {1}{\sigma {\sqrt {2\pi }}}}e^{-{\frac {1}{2}}\left({\frac {y}{\sigma }}\right)^{2}}$
complint així la primera de les definicions anteriors.
La definició anterior indica, en el cas unidimensional, que si $x_{0}$ augmenta, la densitat de probabilitat o funció de massa es desplaça rígidament cap a la dreta, mantenint la seva forma exacta.
També es pot trobar un paràmetre d'ubicació a les famílies que tenen més d'un paràmetre, com ara les famílies d'escala d'ubicació. En aquest cas, la funció de densitat de probabilitat o funció de massa de probabilitat serà un cas especial de la forma més general
$f_{x_{0},\theta }(x)=f_{\theta }(x-x_{0})$
on $x_{0}$ és el paràmetre d'ubicació, θ representa paràmetres addicionals i $f_{\theta }$ és una funció parametritzada en els paràmetres addicionals.

## Definició

Deixar $f(x)$ sigui qualsevol funció de densitat de probabilitat i sigui $\mu$ i $\sigma >0$ ser qualsevol constant donada. Després la funció
$g(x|\mu ,\sigma )={\frac {1}{\sigma }}f\left({\frac {x-\mu }{\sigma }}\right)$
és una funció de densitat de probabilitat.
Aleshores, la família d'ubicacions es defineix de la següent manera:
    Sigui $f(x)$ qualsevol funció de densitat de probabilitat. Llavors la família de funcions de densitat de probabilitat ${\mathcal {F}}=\{f(x-\mu ):\mu \in \mathbb {R} \}$ s'anomena família d'ubicacions amb funció de densitat de probabilitat estàndard $f(x)$, on $\mu$ s'anomena el paràmetre d'ubicació de la família.

## Referències

* ↑ Takeuchi, Kei «. "A Uniformly Asymptotically Efficient Estimator of a Location Parameter"». Journal of the American Statistical Association, 66, 334, 1971, pàg. 292–301. DOI: 10.1080/01621459.1971.10482258.
* ↑ Huber, Peter J. «"Robust estimation of a location parameter"». Breakthroughs in Statistics, 1992, pàg. 492–518. DOI: 10.1007/978-1-4612-4380-9_35.
* ↑ Stone, Charles J. «"Adaptive Maximum Likelihood Estimators of a Location Parameter".». The Annals of Statistics, 3, 2, 1975, pàg. 267–284. DOI: 10.1214/aos/1176343056.
* ↑ Casella, George. Statistical Inference (en anglès). 2a edició, 2001, p. 116. ISBN 978-0534243128.